**ΕΛΛΗΝΙΚΗ ΔΗΜΟΚΡΑΤΙΑ**



**ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**

Ιερά Οδός 75, 118 55, Αθήνα

Πληροφορίες: Κατερίνα Μαυραγάνη

Tηλ.: 210 5294841

Διεύθυνση ηλεκτρονικού ταχυδρομείου:

public.relations@aua.gr

Αθήνα, 12 Φεβρουαρίου 2024

ΔΕΛΤΙΟ ΤΥΠΟΥ

**Συμμετοχή του Γεωπονικού Πανεπιστημίου Αθηνών στην Έκθεση Γαλλικών Πανεπιστημίων, ανοίγοντας νέους ορίζοντες Ακαδημαϊκών συνεργασιών**

Το Γεωπονικό Πανεπιστήμιο Αθηνών συμμετείχε και φέτος στην Έκθεση για τις Σπουδές στη Γαλλία που διοργάνωσε το Γαλλικό Ινστιτούτο Ελλάδος, με τη συμμετοχή πολλών Γαλλικών Πανεπιστημιακών Ιδρυμάτων και Ανωτάτων Σχολών. Η Έκθεση διεξήχθη με φυσική παρουσία την Παρασκευή 7 Φεβρουαρίου 2025, στο Γαλλικό Ινστιτούτο της Αθήνας, ενώ το Σάββατο 8 Φεβρουαρίου 2025 στο Γαλλικό Ινστιτούτο της Θεσσαλονίκης σε συνεργασία με το φορέα Study in Greece. Η Έκθεση στέφθηκε με επιτυχία, ενισχύοντας την ελληνογαλλική συνεργασία και αναδεικνύοντας ιδιαίτερα τις δυνατότητες κοινών μεταπτυχιακών σπουδών, υποτροφιών και κινητικότητας.

Ιδιαίτερο ενδιαφέρον είχαν οι προγραμματισμένες συναντήσεις εκπροσώπων Ελληνικών και Γαλλικών Πανεπιστημίων, την Παρασκευή 7 Φεβρουαρίου 2025 στο Γαλλικό Ινστιτούτο της Αθήνας, στις οποίες συμμετείχε η Αντιπρύτανης Διεθνοποίησης, Ευρωπαϊκού Πανεπιστημίου και Φοιτητικής Μέριμνας του Γεωπονικού Πανεπιστημίου Αθηνών, κα Ελένη Μήλιου, Καθηγήτρια, η κα Σοφία Μαυρίκου, Επίκουρη Καθηγήτρια και η κα Κατερίνα Μαυραγάνη, Αν. Προϊσταμένη του Τμήματος Διεθνών και Δημοσίων Σχέσεων, η οποία είχε αναλάβει την οργάνωση και τον συντονισμό της συμμετοχής του ΓΠΑ στην εν λόγω Έκθεση, ενώ παράλληλα προσέφερε στους Γάλλους εκπροσώπους το έντυπο προωθητικό ξενόγλωσσο υλικό, καθώς και αναμνηστικά δώρα του ΓΠΑ. Είχαμε τη χαρά να έχουμε μια εποικοδομητική συνομιλία με τους εκπροσώπους των Γαλλικών Πανεπιστημίων: Grenoble INP – UGA, Haute Alsace και Clemont-Auvergne INP.

Στη συνέχεια, μίλησε o Πρόεδρος του φορέα Study in Greece Καθ. κ. Χρήστος Μιχαλακέλης, η Πρέσβειρα της Γαλλικής Πρεσβείας κα Laurence Auer, ο κ. Δ. Μπουραντώνης, Διευθυντής του Γραφείου του Υπουργού Παιδείας, Θρησκευμάτων και Αθλητισμού και ο νέος Ακόλουθος Επιστημονικής και Πανεπιστημιακής Συνεργασίας κ. Matthieu ABGRALL σχετικά με την Ελληνογαλλική Πανεπιστημιακή και επιστημονική συνεργασία, για την ενδυνάμωση των συνεργασιών προς όφελος των φοιτητών και των πανεπιστημιακών των δύο χωρών.

Κατόπιν υπεγράφη Μνημόνιο Συνεργασίας ανάμεσα στο Γαλλικό Ινστιτούτο και τον φορέα Study in Greece και ακολούθησε κοκτέιλ στο μπιστρό του Γαλλικού Ινστιτούτου, όπου είχαμε την ευκαιρία για συζήτηση σχετικά με τη διεθνοποίηση των Ελληνικών Πανεπιστημίων, τις Ευρωπαϊκές Συμμαχίες και την Ελληνογαλλική επιστημονική συνεργασία.